**በትምህርት ሚኒስቴር**

**የከፍተኛ ትምህርት መምህራን የብቃት ምዘና አፈፃጸም መመሪያ**

**(የመጀመሪያ ረቂቅ)**

**ጥር፣ 2014**

**የትምህርት ሚኒስቴር**

**መቅድም**

የከፍተኛ ትምህርት መምህራን ተቋማዊ ተልዕኳቸውን በአግባቡ ተገንዝበው ከመስራት አንጻር የታዩ ውስንነቶችን አርሞ ለመሄድ ተጠባቂ ወቅታዊ የሙያዊ ብቃት ደረጃዎችን ለመወሰንና ለማረጋገጥ ህጋዊ አሰራር በማስፈለጉ፣

በከፍተኛ ትምህርት ጥራት ማረጋገጥ ስራ ውስጥ ቁልፍ ሚና ለሚጫወቱ መምህራን የሙያ ብቃት ደረጃ በማዘጋጀት፣ ምዘና በመስጠት እና በየጊዜው በማደስ ሙያዊ ክብር እና ተቀባይነትን ማሻሻል አስፈላጊ ሆኖ በመገኘቱ፣

በከፍተኛ ትምህርት ተቋማት መምህራን ብቃትን በማረጋገጥ የተቋማት አገልግሎት አሰጣጥን ለማሻሻል፣ እና የጥራት ባህልን ለማጎልበት ግልጽ፣ ወጥ፣ እና ተዓማኒነት ያለው ስርዓት መፍጠር በማስፈለጉ፤

የከፍተኛ ትምህርት መምህራን ብቃትን መዝኖ በማሰማራት አዎንታዊ ተወዳዳሪነትን፣ ሙያዊ ልህቀትን እና የተጠያቂነት ስርዓትን ማስፈን ወሳኝ በመሆኑ፤

የመንግስት አስፈጻሚ አካላትን ሥልጣንና ተግባር ለመወሰን በወጣው አዋጅ ቁጥር 1263/2014 እና በከፍተኛ ትምህርት አዋጅ ቁጥር 1152/2011፣ አንቀጽ 86(5)፣ በተሰጠው ሥልጣንና ኃላፊነት መሠረት ይህ የከፍተኛ ትምህርት መምህራን የብቃት ምዘና አፈጻጸም መመሪያ ወጥቷል።

**ክፍል አንድ**

**ጠቅላላ**

1. **አጭር ርዕስ**

ይህ መመሪያ “የከፍተኛ ትምህርት መምህራን የብቃት ምዘና አፈጻጸም መመሪያ”ተብሎ ሊጠቀስ ይችላል።

1. **የቃላት ፍቺ**

* የቃሉ አገባብ ሌላ ትርጉም ካልተሰጠው በስተቀር በዚህ መመሪያ ውስጥ፦

1. **“መምህር’’** ማለት በከፍተኛ ትምህርት ተቋማት በመማር ማስተማር በምርምርና ማህበረሰብ አገልግሎት እንዲሁም በተመሳሳይ ስራዎች የሚሳተፍ ግለሰብ ማለት ነው፤
2. **“የሙያ ብቃት ምዘና’’** ማለት መምህራን ስታንዳርዱን መሠረት በማድረግ ተገቢውን ሙያዊ እውቀት፣ ክህሎት እና በጎ አመለካከት ማሟላታቸውን ለማረጋገጥ የሚሰጥ የፅሁፍ እና የማህደረ-ተግባር ምዘና ማለት ነው።
3. **“የሙያ ብቃት የጽሑፍ ምዘና’’** ማለት መምህራን ስታንዳርዱን መሠረት በማድረግ ተገቢውን ሙያዊ ብቃት ማሟላታቸውን ለማረጋገጥ የሚሰጥ የዕውቀትና የክህሎት ምዘና ማለት ነው።
4. **“የሙያ ብቃት የተግባር ምዘና’’** ማለት መምህራን ስታንዳርዱን መሠረት በማድረግ ተገቢውን ሙያዊ ብቃት ማሟላታቸውን ከኢንደስትሪ ጋር በተግባር ያለውን ተሳትፎ የሚለካ ምዘና ማለት ነው።
5. **ጊዜያዊ ፈቃድ፡-** ማለት በአስገዳጅ ሁኔታዎች በመምህርነት ሙያዊ ሥልጠና ሳይወስዱ በማስተማር ወይም በአመራር ሥራ እንዲያገለግሉ በከፍተኛ ትምህርት ተቋማት ለተመደቡ ወይም በብቃት ምዘና የማለፊያ ውጤት ያላስመዘገቡ ነባር መምህራን እንደ ሁኔታው ከሁለት እስከ ሶስት ዓመታት ብቻ እንዲያገለግል የሚሰጥ የማይታደስ ፈቃድ ነው፡፡
6. **የመጀመሪያ ሙያ ፈቃድ፡-** ማለት ለመምህራን ለሁለት ዓመት ብቻ የሚያገለግል ሆኖ የመምህርነት ስልጠና ለወሰዱና ከከፍተኛ ትምህርትተቋማት በመምህርነት ሰልጥነው ወደሙያው ለሚገቡና ለደረጃው የሚሰጠውን የብቃት መመዘኛ ላሟሉ ሙያተኞች የሚሰጥ የሙያ ፈቃድ ዓይነት ነው።
7. **ሙሉ የሙያ ፈቃድ** ማለት የመጀመሪያ ሙያ ፈቃድ በመያዝ ሲሠሩ ቆይተው ያጠናቀቁ መምህራን የሙያ ፈቃዱን ለማግኘት ለደረጃው የሚሰጠውን የብቃት መመዘኛ ላሟሉ ሙያተኞች የሚሰጥ የሙያ ፈቃድ ነው። ሙሉ የሙያ ፈቃድ ለሦስት ዓመት ያገለግላል ።
8. **ቋሚ የሙያ ፈቃድ** ማለት ሙሉ የሙያ ፈቃድ ይዘው በዚህ ደረጃ የሚደረጉትን የሙያ ፈቃድ አገልግሎት አጠናቀው ፈቃድ ለማግኘት ለደረጃው የሚሰጠውን የብቃት መመዘኛ ላሟሉ መምህራን የሚሰጥ ፈቃድ ነው። ቋሚ የሙያ ፈቃድ የመጨረሻው የሙያ ፈቃድ ደረጃ ይሆናል።
9. **“ሚኒስቴር ወይም ሚኒስትር’’፡-** ማለት የትምህርት ሚኒስቴር ወይም ሚኒስትር ማለት ነው።
10. **የፆታ አገላለጽ፡-** በዚህ መመሪያማንኛውም በወንድ ፆታ የተገለጸ ቃል ወይም አባባል የሴትንም ፆታ ያካትታል።
11. **የተፈጻሚነት ወሰን**

* ይህ መመሪያ በመንግሥት የከፍተኛ ትምህርት ተቋማት በሚያስተምሩ መምህራንና የትምህርት አመራሮች ላይ ተፈጻሚነት ይኖረዋል።
* ነገር ግን በግል ከፍተኛ ትምህርት ተቋማት እና ለትምህርት ሚኒስቴር በቀጥታ ተጠሪ ባልሆኑ የመንግስት ከፍተኛ ትምህርት ተቋማት የሚሰሩ መምህራንም መመሪያውን ሊተገብሩት ይችላሉ፡፡

1. **የመመሪያው አስፈላጊነት**

የከፍተኛ ትምህርት መምህራን ሙያዊ ብቃታቸውን ተከታታይነት ባለው የምዘና ስርዓት ውስጥ እንዲያልፉ በማድረግ የትምህርት ልማት እና ጥራትን ለማሻሻል፣ የመምህራን የሙያ ብቃት ምዘና ስርዓት በመዘርጋትና በየደረጃው ምዘና በመስጠት ብቁ የሆኑትን የሙያ ብቃታቸውን ለማደስ፣ ብቁ ያልሆኑ መምህራን ጉድለታቸውን እየሞሉ ተወዳዳሪ ለማድረግ፣ በተከታታይ ምዘና ብቁ ያልሆኑ መምህራን ከስርአቱ የሚሰናበቱበት አሰራር መዘርጋትና ተቋማት የሙያ ፈቃድ ያላቸው መምህራን ብቻ እንዲኖራቸው ለማስቻል ይህን መመሪያ ማዘጋጀት አስፈልጓል፡፡

1. **የመመሪያው ዓላማዎች**

**ሀ. አጠቃላይ ዓላማ**

ወጥ፣ ተዓማኒ እና ተከታታይነት ያለው የከፍተኛ ትምህርት መምህራንን ሙያዊ የብቃት ምዘና ስርዓትን በመተግበር የከፍተኛ ትምህርት ጥራትን ማሻሻል ነው፡፡

**ለ. ዝርዝር አላማ**

* በከፍተኛ ትምህርት ተቋማት ውጤታማ፣ ከአድልዎና ከወገንተኝነት የፀዳ ተጠያቂነት ያለበት የመምህራን ምዘና ሥርዓትን በመዘርጋት የትምህርት ጥራትን ለማሻሻል፣
* ጠንካራ የምዘና ስርዓት በመዘርጋት ሙያዊ ሥነ-ምግባር፣ ተነሳሽነት እና ቁርጠኝነት ያላቸውና ፣ የከፍተኛ ትምህርት መምህራንን ለመሳብ፣ ለማቆየት እና ለማትጋት፣
* ከከፍተኛ ትምህርት ተቋማዊ ተልዕኮ ጋር በአግባቡ የተጣጣመ፣ ወጥ፣ አሳታፊና በወቅታዊ ብቃት ላይ የተመሰረተ የመምህራን ሙያ ፈቃድ አሰጣጥን ለመተግበር ነው፡፡

**ክፍል ሁለት**

1. **መምህራን ምዘና አፈጻጸም ሥርዓት**

## **ለምዘና ብቁ የሚያደርጉ መስፈርቶች**

* በከፍተኛ ትምህርት ተቋማት (በመንግስትና በግል) በአካዳሚክ መምህርነት ወይም ተመራማሪነት ተቀጥሮ በመስራት ላይ የሚገኝ፤
* ለከፍተኛ ትምህርት መምህርነት ስልጠና (HDP) የወሰደና ማስረጃ ማቅረብ የሚችል፤
* በመምህርነት ሙያው ለሁለት ዓመትና ከዚያ በላይ አገልግሎት ያለው ለምዘናው ብቁ ይሆናል፡፡
* በውጪ ሀገር በታወቁ የትምህርት ተቋማት በመምህርነት ሙያ ሁለት አመት እና ከዚያ በላይ አገልግሎት ያለው፥
* ምዘናው በኢንዱስትሪ ውስጥ ያሉ ተግባራዊ ኮርሶችን የሚሰጡና ልዩ ተሰጥኦ ወይም ችሎታ ያላቸው መምህራን እና ሌሎች የትርፍ ጊዜ መምህራንን ያጠቃልላል፡፡
* በከፍተኛ ትምህርት ተቋማት በአመራርነት በመስራት ላይ ያሉ፤
  1. **ለድጋሚ ምዘና ብቁ ስለመሆን፤**
* በከፍተኛ ትምህርት ተቋማት በማስተማር/በተመራማሪነት ስራ ላይ የሚገኝ፤
* በፊት የወሰደው የምስክር ወረቀት የማለቂያ ጊዜው የደረሰ ወይም ከስድስት ወር ያልበለጠ ጊዜ የቀረው፤
* በቀደመው ምዘና ያላለፈ፤ ጊዜያዊ የመቆያ ምስክር ወረቀት የተሰጠውና በስራ ላይ የሚገኝ፤
* በፊት የወሰደው የምስክር ወረቀት የቆይታ ጊዜው ያለቀበትና ከመምህርነት ሙያው ርቆ ተመልሶ ወደ ሙያው የሚቀላል፤
  1. **የመምህራን ምዘና ዓይነቶች እና ደረጃዎች** 
     1. **የምዘና እና የሙያ ፈቃድ አይነቶች**
* ከምዘናው በኋላ አራት የሙያ ፈቃድ ዓይነቶች አሉ፤ እነሱም **ጊዜያዊ፥ የመጀመሪያ፣ ሙሉ፣ እና ቋሚ የሙያ ፈቃድ** ናቸው፡፡
* አንድ ተመዛኝ መምህር በአንድ ጊዜ ከአንድ በላይ ማረጋገጫ አይሰጠውም።
* በምዘናው በቂ ውጤት ያስመዘገቡ መምህራን የሙያ ፈቃድ ሰርተፊት እንዲያገኙ ይደረጋል።

* + 1. **የምዘና ደረጃዎች**

**ሀ/ የአካዳሚክ ደረጃን መሰረት ያደረገ ምዘና**

1. በጀማሪ ደረጃ ላይ ያሉ የዩኒቨርሲቲ መምህራን ለመጀመሪያ ፈቃድ የሚጠይቀውን ምዘና ይመዘናሉ፤
2. በሌክቸረርና በረዳት ፕሮፈሰር ደረጃ ላይ ያሉ የዩኒቨርሲቲ መምህራን ለሙሉ ፈቃድ የሚጠይቀውን ምዘና ይመዘናሉ፤
3. በተባባሪ ፕሮፌሰርና በሙሉ ፕሮፌሰር ደረጃ ላይ ያሉ የዩኒቨርሲቲ መምህራን ለቋሚ ፈቃድ የሚጠይቀውን ምዘና ይመዘናሉ፡፡
4. በጡረታ የተገለሉ ነባር የዩኒቨርሲቲ መምህራን ለምዘና ጥያቄ ካላቀረቡ በስተቀር ለመመዘን አይገደዱም፡፡ ነገር ግን ጥያቄ ሲያቀርቡ ለቋሚ ምዘና ይመዘናሉ፡፡

**ለ/ ተልዕኮና ልየታን መሰረት ያደረገ ምዘና**

1. የተቋማት ተልዕኮና ልየታን ተመርኮዘው የተዘጋጁትን ስታንዳርዶች መሰረት ያደረገ ምዘና ይከናወናል።
2. ምዘና የከፍተኛ ትምህርት መምህራን እንደየምድባቸው ደረጃ የሚከናወን ይሆናል፡፡
3. የምዘና ክብደት እና ነጥብ አሰጣጥን አባሪ 1 ላይ በተመላከተው መሰረት የሚሰላ ይሆናል፡፡

**ሐ/ ሙያን መሰረት ያደረገ ምዘና**

* ለእያንዳንዱ ሙያ ተጠባቂ እውቀት፥ ክህሎት እና ብቃቶችን ስለመጨበጣቸው የተዘጋጁትን ስታንዳርዶች መሰረት ያደረገ ሙያዊ ምዘና ይከናወናል።

**2.3.3. የተመዛኞች ማለፊያ ነጥብ**

* ማንኛውም በመምህርነት ሙያ ሲሰራ የቆየ ተመዛኝ የሙያ ብቃት ማረጋገጫ ፈቃድ ለማግኘት በጽሑፍና በተግባር ምዘና አማካይ ውጤት **60%** ማምጣት ይጠበቅበታል። የተግባርን ውጤት አጠነቃቀር በተመለከተ በማንዋሉ ላይ በዝርዝር የሚገለጽ ይሆናል፡፡
* ከከፍተኛ ትምህርት ተቋማት ተመርቀው ወደ ሙያው ለሚገቡ አዲስ መምህራን የሚሰጠው የሙያ ብቃት ማረጋገጫ ምዘና ሙሉ በሙሉ በጽሁፍ ምዘና ላይ የተመሰረተ ሆኖ ከ100% ይወሰዳል፡፡ የሙያ ብቃት ማረጋገጫ ፈቃድ ለማግኘት **50%** እና በላይ ውጤት ማምጣት ይጠበቃል።
* ለብቃት ማረጋገጫ የሚሰጠው የጽሑፍ ምዘና ለነባር እና አዲስ ተመራቂ ተመዛኝ በሰለጠነበት የትምህርት አይነት ይሰጣል።
* የተግባር ምዘና ተመዛኞቹ በሚገኙበት ተቋም ወይም ለዚሁ ተብሎ በሚቋቋመው በክላስተር አስተባባሪነት በሚያገለግለው ተቋም ውስጥ ይካሄዳል።
* የብቃት ማረጋገጫ ምዘና መሣሪያዎች አዘገጃጀት በማኑዋል ላይ በዝርዝር ተብራርተው ይቀርባሉ።

## **2.3.4. ምዘናው የሚሰጥበት አግባብና ሂደት**

* ምዘናው በዓመት አንድ ጊዜ ይካሄዳል፡፡
* በአገራዊ ደረጃ የተቋማት ልየታን ታሳቢ ያደረገ፥ ስታንዳርድ ላይ መሰረት ያደረገ የመምህራን ብቃት ምዘና ይካሄዳል፡፡
* ምዘናው በሀገር አቀፍ ደረጃ የሚመራና የሚሰጥ ይሆናል፤
* ምዘናው እንደ አስፈላጊነቱ ተቋማትን በክላስተር በመከፋፈል በክላስተር ደረጃ መስጠት ይቻላል፡፡
* እንደ ትምህርት መሰኩ ሊኖር የሚገባውን የመምህራንን ፕሮፋይል እንዲሁም የማስተማር ክህሎትን በሚለካ ሁናቴ የሚዘጋጀውን ስታንዳርድ መሰረት ያደረገ ምዘና ይዘጋጃል፡፡
* የመምህራንን የአካዳሚክ ደረጃን እንዲሁም የሙያ አይነቱን መሰረት ያደረገ ምዘና ይሰጣል፡፡
* ምዘናው በትምህርት ሚኒስቴር ወይም ይህንን ስራ እንዲያስተባብር በሚቋቋም ተቋም የስራ ክፍል በኩል ይከናወናል፤

## **2.3.5. የምዘናው ውጤት (ተጽዕኖ)**

* በየጊዜው የሚሰጠውን ምዘና የሚያልፉ መምህራን በወቅቱ የታደሰ የምስክር ወረቀት ይሰጣቸዋል፤ በስራ ላይም እንዲቆዩ ይደረጋል፤
* በስራ ላይ እያሉ በሚደረግ ምዘና ምዘናውን ያላለፉ መምህራን እስከሚቀጥለው ምዘና ድረስ የማቆያ ምስክር ወረቀት ተሰጥቷቸው እያስተማሩ አንዲቆዩ ይደረጋል፤
* ለሦስት ተከታታይ ጊዜ ተመዝነው ማለፍ ያልቻሉ መምህራን ከማስተማር ወጪ ባሉ ስራዎች ላይ እንዲሰማሩ እና ተከታታይ ስልጠና ተሰጥቶአቸው ምዘናውን ሲያልፉ እንዲመደቡ ይደረጋል፡፡
* ለሌሎች የአካዳሚክ ሰራተኞች፣ ተመራማሪዎች፣ በማስተማርያ ሆስፒታሎች ለሚሰሩ ለክሊኒካል ረዳቶች፣ ለቴክኒካል ረዳት ባለሙያዎች፣ እና የድጋፍ ሰጪ አካደሚክ ሰራተኞች (የላቦራቶሪ ቴክኒሻኖች፥ ረዳቶች፥ ወዘተ) እና በትምህርት ሚኒስቴር ስር በማይተዳደሩ ተቋማት ስር ለሚሰሩ መምህራን በልዩ ሁኔታ የምዘና ስርዓት ሊመቻችላቸው ይችላል።

**ክፍል ሶስት**

1. **የባለድርሻ አካላት ተግባርና ኃላፊነት**
   1. **የትምህርት ሚኒስቴር ተግባርና ሃላፊነት**

የትምህርት ሚኒስቴር በአዋጅ የተሰጠውን ስራ ለማከናወን የሚከተሉትን ተግባራትን ያከናውናል፤

* የመምህራን የምዘና አሰጣጥ ማዕቀፍ፣ አፈጻጸም መመሪያዎችንና ማንዋሎችን ያዘጋጃል፤ ያሠራጫል፤ያስተባብራል።
* ከባለድርሻ አካላት ጋር በመተባበር የምዘና አሰጣጥ ትግበራ በወጣው መመሪያና ደንብ መሠረት ተግባራዊ እንዲሆን እገዛ ያደርጋል።
* የምዘና አሰጣጥ ትግበራን በሚመለከት የግምገማና የምክክር መድረክ በማዘጋጀት ከባለድርሻ አካላት ጋር ተገቢ እና ወቅታዊ የማስተካከያ ተግባራትን ያከናውናል።
* የመምህራን ሙያዊ ብቃት ማረጋገጫ ስታንዳርድ ከወቅቱ ተጨባጭ ሁኔታ ጋር እያገናዘበ ያዘጋጃል፣ ያሻሽላል፣ ሥራ ላይ እንዲውል ያስተባብራል።
* ለምዘና አገልግሎት የሚውሉ ሰነዶችና ቅጻቅጾች ያዘጋጃል፣ ያሰራጫል።
* ልዩ ድጋፍ ለሚሹ መምህራን የምዘና ሥርዓት ተጠቃሚ እንዲሆኑ ሁኔታዎች እንዲመቻችላቸው አስፈላጊውን ድጋፍ ያደርጋል፣ አፈፃፀሙንም ይከታተላል፣ ግብረ-መልስ ይሰጣል።
* በብቃት ምዘና የሚጠበቀውን ውጤት ላገኙ ተመዛኞች የብቃት ማረጋገጫ የምስክር ወረቀት ይሰጣል።
* በልዩ ሁኔታ ለታዳጊ ክልሎች ሙያዊ ድጋፍ ያደርጋል።
* የምዘና አሰጣጥን አስመልክቶ የመምህራንን አቅም የመገንባት ሥራዎች ይሰራል፤
* ለምዘና አሰጣጥ ማስፈጸሚያ ሀብት ከተለያዩ ምንጮች ያፈላልጋል፣ እንደአስፈላጊነቱ ስራ ላይ ያውላል።
* የመምህራን የምዘና አሰጣጥን አስመልክቶ በአገር አቀፍ ደረጃ የአህዝቦት ሥራ ይሰራል።
* በምዘና አሰጣጥ ሂደት የአገር አቀፍና የአለም አቀፍ ተሞክሮዎችን በመቀመር ለሥርዓቱ ዝርጋታ መዳበር ያውላል፣
* በሚኒስቴር መስሪያ ቤቱ የከፍተኛ ትምህርት ብቃት ምዘና ዳይሬክቶሬት ጠቅላላ የአተገባበር ሂደቱን እና አስተዳደሩን ይመራል።
* የትምህርት ሚኒስቴር የምዘና አሰጣጥ አጠቃላይ ቴክኒካዊ ሂደትና አተገባበሩን በበላይነት የሚያስተባብር አገር አቀፍ የብቃትና ጥራት ካውንስል፣ የመዛኞች ቋት እና በየደረጃው የሚሳተፉ ግብረ-ሀይል ሊያቋቁም ይችላል፤
* ሚኒስቴሩ እንደአስፈላጊነቱ የምዘና ስራውን ለማቀላጠፍ፣ ለማዘመን እና ተደራሽነትን ለማስፋት የምዘና ጣቢያ ወይም ክላስተር በማቋቋም ስራውን እንዲከናወን ሊያደርግ ይችላል፡፡
  1. **የከፍተኛ ትምህርት ተቋማት ተግባርና ኃላፊነት**
* ከትምህርት ሚኒስቴር ጋር ግንኙነት በማድረግ የመምህራን የምዘና አሰጣጥ ሥራዎችን ያከናውናል።
* የዩኒቨርሲቲ መምህራን ምዘና አሰጣጥ የሚያስፈልጉ መረጃዎችን ተከታታይነት ባለው መልኩ ያሰባስባል፤ ያደራጃል፣ ስለትክክለኛነቱ ያረጋግጣል፣ ለሚመለከተው አካል ይልካል።
* የዩኒቨርሲቲ መምህራንን የምዘና ጥያቄን ይቀበላል፣ ትክክለኛነቱን ያረጋግጣል፣ ይመዘግባል፡፡
* ምዘናን በሚመለከት መመሪያዎችንና ሌሎች ሰነዶች መምህራን እንዲያገኙ ያደርጋል፣ ግንዛቤ የማስጨበጥ ሥራዎችን ያከናውናል።
* የዩኒቨርሲቲ መምህራንን የሥራ እንቅስቃሴ እና ያሉበትን ደረጃ በጥንቃቄና በግልፅ መዝግቦ ለመያዝ እንዲረዳ መምህራኑ መረጃዎቻቸውን በአግባቡ እንዲያደራጁ ድጋፍ ያደርጋል።
* ምዘና የሚመለከታቸው መምህራን የሚያመለክቱበትን ጊዜና የብቃት ምዘና ቦታ ያሳውቃል።
* የምዘና አሰጣጥን አስመልክቶ ለተቋሙ ማህበረሰብ ግንዛቤ የማስጨበጥ ሥራዎችን ያከናውናል።
* በዩኒቨርሲቲው ለሚካሄደው ምዘና መዛኞችን ይለያል፣ የምዘናውን ሂደት ያስተባብራል፡፡ የመዛኞችን ምልመላ በተመለከተ በአባሪ 2 ላይ ተመላክቷል፡፡
* የምዘና ሰነዶችን ከዩኒቨርሲቲው የስልጠና ስርዓት ጋር ተናባቢ እንዲሆኑ ያደርጋል፡፡
* መምህራንን የሚቀጥሩ የከፍተኛ ትምህርት ተቋማት ተቀጣሪው የሚያቀርበውን ሙያ ፈቃድ ህጋዊ መሆኑን የማረጋገጥ ሃላፊነት አለባቸው
  1. **የመዛኞች ኃላፊነትና ተግባር**
* ምዘና ስለሚያደርጉበት የሙያ አይነት በቂ ግንዛቤና ቅድመ ዝግጅት ማድረግ ይጠበቅባቸዋል፤
* ለጽሁፍና ተግባር ምዘና ስራው የሚያስፈልጉ መረጃዎችን ያሰባስባል፤ ያደራጃል፤
* በተዘጋጀው የምዘና መርሃ ግብርና የመመዘኛ መሳሪያዎች መሰረት ምዘና ያካሂዳል፤
* ከምዘና በኋላ የተመዛኞችን ውጤት መዝግቦ ይይዛል፤ ይተነትናል የተጠቃለለ ሪፖርት ለሚመለከተው የምዘናው አስተባባሪ ያቀርባል፡፡

* 1. **የተመዛኞች መብቶችና ግዴታዎች** 
     1. **መብቶች**

ሀ/ በየደረጃው ተመዝነው የሙያ ፈቃድ ያላቸው መምህራን በአገሪቱ ውስጥ በሚገኙ የከፍተኛ ትምህርት ተቋማትና የትምህርት እርከኖች የመስራት መብት አላቸው።

ለ/ መምህራን የያዙት የሙያ ፈቃድ የቆይታ ጊዜው ሲያበቃ ባሉበት ክላስተር ለሚቀጥለው ደረጃ ሙያ ፈቃድ የማመልከትና የመመዘን መብት አላቸው።

ሐ/ መምህራን የብቃት ማረጋገጫ የምስክር ወረቀት የማግኘት መብት አላቸው፡፡

መ/ መምህራን ስለሙያ ፈቃድ አሰጣጥ አሰራር የማወቅና በቂ ግንዛቤ የመያዝ መብት አላቸው።

ሠ/ በሙያ ፈቃድ አሰጣጥ ላይ ቅሬታ ያላቸው ባለሙያዎች በየደረጃው ለሚመለከታቸው የቅሬታ ሰሚ አካላት ቅሬታቸውን የማቅረብና ተገቢውን ውሳኔ ከበቂ መረጃ ጋር በወቅቱ የማግኘት መብት አላቸው።

* + 1. **የተመዛኞች ግዴታዎች**

ሀ) ማንኛውም የከፍተኛ ትምህርት ተቋም መምህር በሙያው ለመቀጠል የሙያ ፈቃድ መያዝ ይኖርበታል።

ለ) ማንኛውም የከፍተኛ ትምህርት ተቋም መምህር የሙያ ፈቃድ ለማሻሻል ቀድሞ በያዘው የሙያ ፈቃድ መሥራቱን የሚያሳይ ማስረጃ ከሚሰራበት ተቋም ማቅረብ ይጠበቅበታል።

ሐ) ማንኛውም የከፍተኛ ትምህርት ተቋም መምህር በስራው ለመቀጠል ህጋዊ የሙያ ፈቃድ ይዞ መገኘት ይገባዋል።

መ) በሙያ ፈቃድ አሰጣጥ ለሚደረጉ የሥራ እንቅስቃሴዎች ስኬት የከፍተኛ ትምህርት ተቋማት መምህራን እና ሌሎች ባለድርሻ አካላት ለሥራው የሚፈለገውንና የሚጠየቀውን መረጃ የመስጠትና የመተባበር ግዴታ አለባቸው።

**ክፍል አራት**

1. **የምዘና ፋይናንስና የቅሬታ አቀራረብ**
   1. **ፋይናንስ**

ሀ/ የምዘና ስራውን ለሚያከናውኑ አካላት ሙሉ ወጪው በከፍተኛ ትምህርት ተቋማት የሚሸፈን ይሆናል፤

ለ/ የመጀመሪያና ድጋሚ ለሚመዘኑ መምህራን ወጪ በተመዛኙ ይሸፈናል።

ሐ/ በተከታታይ ለሁለት ጊዜ ምዘናውን ማለፍ ያልቻሉ ቀጣይ እና የመጨረሻ ምዘናውን መምህራን በተቋማት እና በራሳቸው ወጪ የሚሸፈን ይሆናል፡፡

* 1. **የቅሬታ ሰሚ አካል ስለማቋቋምና ቅሬታ ስለማቅረብ**
     1. **የቅሬታ ሰሚ አካል ስለማቋቋም**

ሀ/ የቅሬታ ሰሚ አካል በሚኒስቴር መስሪያ ቤቱ ውስጥ የሚደራጅ ሲሆን የአገልግሎት ዘመኑም ሁለት ዓመት ይሆናል።

ለ/ በዩኒቨርሲቲ ደረጃ አንድ የቅሬታ ሰሚ ኮሚቴ ይቋቋማል፤ ተጠሪነቱ ለትምህርት ሚኒስቴር የምዘና ዴስክ ኃላፊ ይሆናል።

* + 1. **የቅሬታ ሰሚ ኮሚቴ አባላት**
* **በፌደራል ደረጃ፡-** በሚንስትሩ የሚሰየም ሰብሳቢ፣ ከከፍተኛ ትምህርት የትምህርት ጥራትና ብቃት ዴስክ ፀሐፊ፣ የከፍተኛ ትምህርት ተቋማት ህብረት፣ ከሴቶች 1 ተወካይ፣ ከመምህራን ማህበር 1 ተወካይ አባላት ይሆናሉ።
* **በዩኒቨርሲቲ ደረጃ፡-** በአካዳሚክ ም/ፕሬዚደንት ሰብሳቢ፣ ተቋማዊ የጥራት ዳይሬክተር ጸሃፊ፣ የዩኒቨርሲቲው የሴት ተወካይ፣ የመምህራን ተወካይ፣ የተመዛኙ ዲፓርትመንት ሃላፊ ወይም የቅርብ ሃላፊ አባላት ይሆናሉ፡፡
  + 1. **የቅሬታ አቀራረብ**

ሀ/ በምዘና አሰጣጥ ሂደት ቅሬታ ያለው አመልካች ቅሬታ በቀረበበት ጉዳይ ውሳኔ ከተሰጠበት ቀን ጀምሮ በ15 ቀናት ጊዜ ውስጥ ቅሬታውን ለተቋቋመው ቅሬታ ሰሚ አካል በጽሑፍ ማቅረብ ይችላል።

ለ/ ውሣኔ ሰጪው አካል ለቅሬታ አቅራቢው ቅሬታው በቀረበ በአንድ ወር ጊዜ ውስጥ ውሳኔውን በጽሁፍ የማሳወቅ ግዴታ አለበት።

ሐ/ ቅሬታ አቅራቢው በዚህ አንቀጽ በንዑስ አንቀጽ (ለ) በተጠቀሰው ጊዜ ውስጥ ምላሽ ባያገኝ ወይም የተሰጠው ምላሽ አጥጋቢ ሆኖ ሳያገኘው ቢቀር ጉዳዩን ወደ ቀጣዩ ቅሬታ ሰሚ አካል ማቅረብ ይችላል፡፡በትምህርት ሚኒስቴር ደረጃ የሚሰጠው ውሳኔ የመጨረሻ ይሆናል፡፡

**ክፍል አምስት**

## **ልዩ ልዩ**

## **ተጠያቂነት**

* በየደረጃው የሚገኙ ፈጻሚ ባለሙያዎችና ሃላፊዎች በምዘና አተገባበር ዙሪያ ለሚፈጽሟቸው ጥፋቶች በሕግ አግባብ ተጠያቂ ይሆናሉ።
  1. **መመሪያው የማይመለከታቸው አካላት**
* በቴክኒካል ረዳት መምህርነት ደረጃ ላይ ያሉ እና ሌሎች የአካዳሚክ ሰራተኞች፥
* በሙሉ ተመራማሪነት ለተቀጠሩ፣ በማስተማርያ ሆስፒታሎች ለሚሰሩ፣ ቋሚ ሰራተኞች፣ እና የድጋፍ ሰጪ አካደሚክ ሰራተኞች
* በኢንዱስትሪ ውስጥ ያሉ ተግባራዊ ኮርሶችን የሚሰጡና ልዩ ተሰጥኦ ወይም ችሎታ ያላቸው መምህራንን፤
  1. **የሙያ ፈቃድ የምስክር ወረቀት ስለመስጠት**
* በምዘናው የሚጠበቀውን ውጤት ያስመዘገቡ መምህራን የብቃት ማረጋገጫ የምስክር ወረቀት ይሰጣቸዋል፡፡ የምስክር ወረቀቱ በሀገር አቀፍ ደረጃ የሚዘጋጅ ሆኖ አስፈላጊ መረጃዎችን በእንግሊዘኛና በአማርኛ ቋንቋ የያዘ ይሆናል፡፡
  1. **የሙያ ፈቃድ ስለመሠረዝ**
* በዲስፒሊን ግድፈት ወይም በብቃት ማነስ ምክንያት ከመምህርነት ሙያ የሚሰናበቱ ባለሙያዎች ተሰጥቷቸው የነበረው የሙያ ፈቃድ ይሰረዛል።
  1. **ማዕቀፉን ስለማሻሻል**
* ይህ ማዕቀፍ በሚኒስቴር መስሪያ ቤቱ ሲታመንበት በማንኛውም ጊዜ ሊሻሻል ይችላል፡
  1. **ተግባራዊ የሚሆንበት ጊዜ**
* ይህ መመሪያ በሚንስትሩ ጸድቆ ከወጣበት ከ------/2014 ዓ.ም. ጀምሮ ተግባራዊ ይሆናል፡፡

ብርሃኑ ነጋ (ፕሮፌሰር)፣ የትምህርት ሚኒስቴር ሚንስትር

**አባሪዎች**

**አባሪ 1- የምዘና ነጥብ አሰጣጥ**

ሙያዊ እውቀትና ክህሎትን አካትተው የሚሰጡት የጽሑፍና የተግባር ምዘናዎች የመምህራንሙያዊ ብቃት ማረጋገጫ ሆነው ያገለግላሉ። በዚህ መሠረት ለምዘና መሣሪያዎቹ የሚከተለው ክብደት ተሰጥቷል፣

**ሀ- ለአጠቃላይ ዩኒቨርሲቲዎች**

ሀ/ ለጽሁፍ ምዘና/Written Test (60%)

ለ/ ለተከታታይ የምርምር ተሳትፎ ሪፖርት ምዘና (20%)

ሐ/ ለኢንዱስትሪ ተሳትፎ ሪፖርት ምዘና (20%)

**ለ- ለአፕላይድ ዩኒቨርሲቲዎች**

ሀ/ ለጽሁፍ ምዘና/Written Test (30%)

ለ/ ለተከታታይ የምርምር ተሳትፎ ሪፖርት ምዘና (20%)

ሐ/ ለኢንዱስትሪ ተሳትፎ ሪፖርት ምዘና (50%)

**ሐ- ለምርምር ኢንዱስትሪ ተሳትፎ ሪፖርት ምዘና**

ሀ/ ለጽሁፍ ምዘና/Written Test (30%)

ለ/ ለተከታታይ የምርምር ተሳትፎ ሪፖርት ምዘና (50%)

ሐ/ ለኢንዱስትሪ ተሳትፎ ሪፖርት ምዘና (20%)

**አባሪ 2 - መዛኞችን በተመለከተ**

**ሀ) ለመዛኝነት ተገቢ የሆኑ አካላት**

* የጽሁፍ መዛኞች በተዘጋጀው የመምረጫ መስፈርት መሰረት ከከፍተኛ ትምህርት ተቋማት፣ ከትምህርት ሚኒስቴርና ከሙያ ማህበራት ይመረጣሉ፡፡

**ለ) የመዛኞች የመምረጫ መስፈርት**

* የጽሁፍ ምዘና መዛኞች በአባሪ 1 ላይ በተቀመጠው መስፈርት መሰረት ተመዝነው ቢያንስ 85 እና ከዚያ በላይ አማካኝ ውጤት ያመጡ ሊሆኑ ይገባል፡፡
* የተግባር ምዘና መዛኞች በሙያቸውና በስነ ምግባራቸው የተመረጡ፣ በምርምር፥ በማህበረሰብ አገልግሎት እና በኢንዱስትሪ ትስስር ላይ በተግባር ምዘናና ውጤት አሰጣጥ ላይ በቂ ግንዛቤና ልምድ ያላቸው የከፍተኛ ትምህርት ባለሙያዎች ይሆናሉ፡፡